《竞渡曲》
明代·戴冠

五月五日楚江晴，菖蒲叶绿江水清。
楚人乘舟荡双桨，鸣金椎鼓鱼龙惊。
屈原死去不复作，魂兮千古何萧索。
年年空向江中招，薄暮归来风浪恶。
君不见去年今日海子头，花帆锦缆黄龙舟。
中流不戒成仓卒，万岁君王却悔游。

作者简介：（1442—1512）明江苏长洲人，字章甫。好古笃学，凡诸子百家、山经地志、阴阳历律、稗官小说，无不深究。及长，益讲求当世之务。大学士李东阳深爱其文。以年资贡礼部，授绍兴府训导，被诬罢归卒。有《礼记集说辨疑》、《濯缨亭笔记》、《读史类聚》等。